སྐྱེ་བའི་ས་བོན་སྤངས་པ་ཡིས།།རྒ་ཤིའི་སྡུག་བསྔལ་མི་འབྱུང་བ།།ཟག་ཟད་ཐུབ་པ་རྣམས་ལ་འདུད།།འཁོར་བའི་རྒྱུན་ལམ་གཅད་དུ་གསོལ།།སྲིད་པའི་འབྲོག་དགོན་ཐང་དཀྱིལ་ན།།རྒས་འཁོག་རྒན་པོ་ཉལ་བ་ལ།།ལང་ཚོས་དྲེགས་པའི་གཞོན་ནུ་ཞིག།འོངས་ཏེ་ཅོ་འདྲི་འདི་སྐད་གླེང།།རྒན་པོ་འགྲོ་འདུག་བྱ་བྱེད་ཀུན།།གཞན་དང་མི་མཐུན་ཅལ་ཅོལ་རང།།བྱེད་པའི་རྒྱུ་མཚན་ཅི་ཡིན་ཟེར།།དེ་ལ་རྒན་པོས་ལན་སྨྲས་པ།།ཡོག་ལི་ཤ་དར་ཁྲག་དར་གྱི།།འཕུར་མ་ལྡིང་ཁྱོད་ང་ལ་ཉོན།།ང་ཡང་ལོ་འགའི་སྔོན་ཙམ་ན།།ཁྱོད་ལས་ལྷག་སྒོས་ལྷག་ཅིག་ཡིན།།བརྒྱུག་ན་གྱི་ལིང་རྟ་ཡང་ཟིན།།བཟུང་ན་བྱང་ཁའི་འབྲོང་ཡང་ཐུབ།།ཡང་ཟོར་ནམ་མཁའི་བྱ་དང་མཚུངས།།མཛེས་པ་ལྷ་ཕྲུག་གཞོན་ནུ་འདྲ།།བཀྲག་མདངས་ཅན་གྱི་གོས་ཀྱང་གྱོན།།རིན་ཐང་ཅན་གྱི་རྒྱན་ཡང་བཏགས།།ཞིམ་མངར་ཅན་གྱི་ཟས་ཀྱང་ཟོས།།བང་རྩལ་ཅན་གྱི་རྟ་ཡང་ཞོན།།རྩེ་རྒོད་མ་བྱས་གཅིག་ཀྱང་མེད།།དགའ་སྐྱིད་མ་མྱོང་གཅིག་ཀྱང་མེད།།འཆི་བ་འོངས་དོགས་ག་ལ་ཡོད།།རྒ་བའང་ཐོག་ཏུ་འོངས་མ་སྙམ།།མཛའ་བཤེས་འདུ་འཛིའི་འར་འུར་གྱིས།།གཡེང་ནས་མགོ་བོ་འཁོར་བའི་ཐོག།རྒ་བའི་སྡུག་བསྔལ་གཡོ་ཅན་འདིས།།འཇབ་ནས་འོངས་ཏེ་ཅར་གྱིས་མནན།།རང་རྒས་རང་གིས་མ་ཚོར་ལ།།ཚོར་བའི་དུས་སུ་འཕྱིས་ནས་གདའ།།ཤེལ་གྱི་མེ་ལོང་ལ་བལྟས་ཚེ།།རང་ལུས་ལ་ཡང་སྐྱུག་རེ་བྲོ།།སྤྱིར་ན་ལུས་སེམས་ཐམས་ཅད་ཉམས།།ལྷག་པར་མགོ་ནས་ཐུར་ཉམས་ཏེ།།རྒས་པ་ཨ་བྷི་ཥཱིཉྩའི་ཆུས།།མགོ་ནས་དབང་རབ་བསྐུར་བ་འདྲ།།སྐྲ་ལོ་དུང་ལྟར་དཀར་བ་འདི།།ནག་ནོག་དྲི་མ་དག་པ་མིན།།འཆི་བདག་མཆིལ་མའི་རྒྱང་མདའ་དེ།།བ་མོའི་ཟོལ་གྱིས་བབས་པ་ཡིན།།དཔྲལ་པའི་རྭ་གཉེར་ཁྲིག་ཁྲིག་འདི།།བུ་ཆུང་རྒྱག་པའི་ཞོ་གཉེར་མིན།།ཚེ་ཚད་ལོ་མང་འདས་པའི་གྲངས།།དུས་ཀྱི་ཕོ་ཉས་བྲིས་པ་ཡིན།བལྟ་འདོད་ཟིམ་ཟིམ་མང་བ་འདི།།མིག་ཏུ་དུ་བ་སོང་བ་མིན།།དབང་པོ་ཉམས་པའི་རབ་རིབ་ཀྱིས།།བསྒྲིབས་ནས་བྱ་ཐབས་ཟད་པ་ཡིན།།རྣ་བ་གཏད་ནས་ཉན་པ་འདི།།ལྐོག་ཏུ་གསང་གཏམ་ཡོད་པ་མིན།།སྒྲ་ཀུན་རྒྱང་ན་གྲགས་པ་བཞིན།།ཤར་ཏེ་ཐོས་སུ་རེ་བ་ཡིན།།སྣ་ཆུ་ཐིགས་ཐིགས་འབབ་པ་འདི།།མུ་ཏིག་དོ་ཤལ་བསྟར་བ་མིན།།གསལ་འཚེར་ལང་ཚོའི་ཆབ་རོམ་དེ།།གདུང་བྱེད་ཉི་མས་བཞུས་པ་ཡིན།།སོ་ཡི་འཕྲེང་བ་ལྷུང་བ་འདི།།སྐྱེ་འདོད་སོའུ་བརྗེས་པ་མིན།།ཚེ་འདིའི་ཟ་ཁ་ཚང་བ་ཡིས།།ཟ་བྱེད་ལག་ཆ་བསྡུས་པ་ཡིན།།ཁ་ཆུ་ཐར་ཐར་བྱེད་པ་འདི།།ས་ལ་ཆག་ཆག་འདེབས་པ་མིན།།སྔོན་སྤྱད་ལོངས་སྤྱོད་ཐམས་ཅད་ལ།།ཞེན་ལོག་ཐུད་ཀྱིས་འདེབས་པ་ཡིན།།མི་གསལ་ལྡབ་ལྡིབ་སྨྲ་བ་འདི།།སྐད་རིགས་གཞན་ཞིག་ཤོད་པ་མིན།།དོན་མེད་ངག་འཁྱལ་སྨྲ་ཆེས་པས།།ལྕེ་ཡང་ཨ་ཐང་ཆད་པ་ཡིན།།བཞིན་རས་བསྡུས་ཤིང་མདོག་ངན་པ།།སྤྲེ་འུའི་འདྲ་འབག་གྱོན་པ་མིན།།གཡར་པོའི་ལང་ཚོ་ཕྱིར་ཁྱེར་བས།།མི་སྡུག་རང་མདོག་བསྟན་པ་ཡིན།།མགོ་བོ་ཡུག་ཡུག་བྱེད་པ་འདི།།གཞན་གྱི་བྱ་བར་འཕྱ་བ་མིན།།མཐར་བྱེད་དབྱུག་པའི་སྣེ་ཕོག་པས།།མ་བཟོད་ཀླད་པ་འདར་བ་ཡིན།།ལམ་ལ་ཁ་གཏད་བསྒུར་བ་འདི།།རྒྱ་ཁབ་བོར་ནས་ཚོལ་བ་མིན།།ས་ལ་ལང་ཚོའི་ནོར་བུ་དང།།དྲན་པ་སྟོར་བའི་རྣམ་འགྱུར་ཡིན།།ལངས་ཚེ་སུག་བཞི་འཛུག་པ་འདི།།ཕྱུགས་ཀྱི་ལད་མོ་བྱས་པ་མིན།།བྱིན་པས་ལུས་པོ་མ་ཐེག་པའི།།རམ་འདེགས་ལག་པས་བྱེད་པ་ཡིན།།སྡོད་ཚེ་ཆེམ་གྱིས་ལྷུང་བ་འདི།།གྲོགས་ལ་འཁང་ར་བྱེད་པ་མིན།།སྤྲོ་དགའི་སེམས་ཀྱི་དཔྱང་ཐག་དང།།ལང་ཚོའི་ཟུངས་ཐག་ཆད་པ་ཡིན།།འགྲོ་ཚེ་ཡོམ་ཡོམ་འཁྱོར་བ་འདི།།མི་ཆེན་གོམ་སྟབས་བྱེད་པ་མིན།།ན་ཚོད་ཁུར་པོ་ཧ་ཅང་རང།།ལྕི་བས་ཡོ་དྲང་ཤོར་བ་ཡིན།།ལག་པ་ཡབ་ཡབ་འདར་བ་འདི།།ནོར་ལ་ཧབ་ཤ་བྱེད་པ་མིན།།ལག་པར་འོང་ཚད་ཅིག་ཅར་དུ།།གཤིན་རྗེས་ཕྲོགས་ཀྱིས་དོགས་པ་ཡིན།།བཟའ་བཏུང་ཉུང་ཤས་སྤྱོད་པ་འདི།།ཟས་ལ་སེར་སྣ་བྱེད་པ་མིན།།ལྟོ་བའི་མེ་དྲོད་ཉམས་པ་ཡིས།།མི་རྒན་སྒྱེལ་གྱིས་དོགས་པ་ཡིན།།གོས་ཆུང་སྲབ་བདེ་གྱོན་པ་འདི།།ཡང་ཆས་བྱས་ནས་འཁྲབ་རྒྱུ་མིན།།ནང་གི་ལུས་སྟོབས་ཤོར་བ་ཡིས།།གོས་ཀྱང་ཁུར་དུ་སོང་བ་ཡིན།སྟོང་དབུགས་འཚང་ཞིང་ཕུ་འདེབས་པ།།གཞན་ལ་སྔགས་ལྕག་བརྡེག་པ་མིན།།དབུགས་ཀྱི་འགྱུ་བ་བྲེང་བྲེང་འདི།།ནམ་མཁར་ཡལ་འདོད་སྔ་ལྟས་ཡིན།།བྱ་སྤྱོད་ཐམས་ཅད་འགྱུར་བ་འདི།།ཅོལ་ཆུང་གང་དྲན་བྱེད་པ་མིན།།རྒས་པས་གདོན་གྱིས་ཟིན་པ་ཡིས།།རང་འདོད་དབང་ན་མེད་པ་ཡིན།།ལས་དོན་ཐམས་ཅད་བརྗེད་པ་འདི།།སྣང་ཆུང་ཧར་རྒྱག་བྱས་པ་མིན།།རྟེན་གྱི་དབང་པོ་ཉམས་པ་ཡིས།།དྲན་རིག་ཤེས་པ་རྡིབ་པ་ཡིན།།ད་ལྟ་ང་ལ་འཕྱ་མི་དགོས།།རྒས་པ་མ་བགོས་སྤྱི་ན་ཡོད།།ལོ་གསུམ་ལོན་དུས་ཁྱོད་ལ་ཡང།།བང་ཆེན་སྔ་མ་སླེབ་ནས་འོངས།།ངས་བཤད་རྣ་བར་མི་འགྲོ་སྟེ།།ཉམས་མྱོང་ནང་ནས་སྐྱེས་ཏེ་འོངས།།དེང་སང་ཚེ་ལོ་མར་འགྲིབ་པས།།ང་ཡི་ལོ་ཙམ་ཁྱོད་མི་སྡོད།།གལ་ཏེ་བསྡད་ན་ཚོད་འདི་ལ།།ཁ་ཡང་ཆེར་གྲག་མི་ནུས་མོད།།བྱས་པའི་ལན་དུ་གཞོན་ནུ་ཡིས།།མིས་འཕྱ་ཁྱིས་འགོམ་བླ་འཚོང་པོ།།ཁྱོད་འདྲ་བྱས་ཏེ་སྡོད་པ་ལས།།སྔོན་དུ་ཤི་ན་དགའ་ཞེས་ཟེར།།ལན་དུ་རྒན་པོ་ཁྲེལ་འཛུམ་བཅས།།ཚེ་རིང་སྐྱིད་རྒྱག་འདོད་པ་ལ།།རྒས་པ་མི་འདོད་ཨ་རེ་གླེན།།